Weggooihond ‘snuffel’ vir hom nuwe tuiste uitAbbey en Ted.Foto: Abbey Boyd/CBCNews Ted, ŉ Duitse herdershond, het uit ŉ sorgsentrum vir diere in Yellowknife, Kanada, ontsnap op soek na een van die sentrum se werkers wat hom vroeër met peuselhappies bederf het. Die hond het sowat 5 km ver deur ŉ nywerheidsgebied geloop voordat hy homself op die werker, Abbey Boyd, se stoep tuisgemaak het. Ted het verlede maand by die dierebeskermingsvereniging (DBV) opgedaag en was baie skugter – totdat Boyd haar oor hom ontferm het. Volgens CBCNews was Boyd aan diens die dag nadat Ted by die sentrum ingeneem is. “Eers wou hy niks van my weet nie, maar toe voer ek hom ŉ paar stukkies spek. Ek het ook een van die ander werkers gevra om vir Ted ŉ groter hok te bou.” Toe Boyd die naweek daarna tuis kom ná werk by die plaaslike lughawe, sien sy vir Ted op haar stoep sit. “Ek was eers bang om nader te gaan, maar ek het moed bymekaar geskraap en vorentoe gestap. Dit is toe dat ek Ted herken.” Boyd het die DBV gebel en uitgevind dat Ted nie in sy hok is nie. “Dit is die wonderlikste ding wat nóg gebeur het,” vertel Boyd. Hoe Ted daarin geslaag het om Boyd op te spoor is onduidelik. “Dit maak regtig nie sin nie: Die feit dat hy my uit al die reuke gekies het en gevind het.” Ná die naweek wat Ted by Boyd se huis opgedaag het, het sy nog twee keer met hom gaan stap. Sy beplan om na ŉ ander huis te verhuis sodat sy Ted kan aanneem. “Hy bly die heeltyd naby aan my,” sê sy.